钦定古今图书集成/明伦汇编/氏族典/第161卷 > 韩保贞
## 钦定古今图书集成/明伦汇编/氏族典/第161卷 > 韩保贞

按《十国春秋》，“后蜀韩保贞，字永吉，潞州长子人。父昭
运，从高祖入西川。及高祖称大号，署珍州刺史。保贞
初事高祖为押牙，及登极，以为丰德库使，兼广义库
使。后主嗣位，累迁眉州刺史、枢密副使，已复为汉州
刺史，拜宣徽北院使。后主为方士，房中之术，多采良
家子充后宫，保贞切谏，后主大悟，即日出之，赐保贞”
金数斤。未几，凤翔侯益归款，命保贞充北路行营都
监，以图岐阳。益中变，保贞还成都。俄为雄武节度使，
领兵出新关，至陇州，汉兵固守，保贞无功而还，复屯
雄武。广政十四年，赴成都，改宁江节度使。李昊让度
支，诏以保贞代之。已又加宣徽南院使、山南节度、左
卫圣步军节度指挥使，迁奉銮肃卫马步军都指挥
使，又选其子崇遂尚公主。未几，荆南高继冲纳土于
宋，后主闻之，诏保贞为峡路都指挥制置使，屯夔州，
以经画边事。迁检校太尉兼侍中。已而闻宋举兵，以
保贞为山南节度使、兴元、武定缘表诸砦屯驻都指
挥使。及王全斌至，保贞弃兴元保西县。宋师进围之，
保贞懦惧不敢出，遣人依山背城结陈以自固，为《宋》
将史延德所破，独以麾下遁。延德追擒之，送王全斌，
驿置汴京。宋太祖召升殿劳问，赐袍笏、金带、茵褥、鞍
勒马，仍赐甲第。未及命官而保贞卒，赠右千牛卫上
将军。